**Procedura glasanja**

##

## 1. Glasanje na biračkom mjestu

**Birač u toku održavanja izbora može glasati samo jednom.**

1. **Elektronska identifikacija birača**

**Birač saopštava svoje ime i prezime biračkom odboru.**

**Predaje ličnu kartu ili pasoš.** Na zahtjev članova biračkog odbora predsjednik biračkog odbora je dužan da ispravu kojom birač dokazuje identitet pokaže svim članovima biračkog odbora.

**Predsjednik biračkog odbora provlači ličnu kartu ili pasoš birača kroz EIB uređaj.** Ukoliko je birač upisan na tom biračkom mjestu na lijevoj strani ekrana će se prikazati fotografija birača, a desno od nje prezime i ime, JMBG i adresa birača.

Istovremeno sa elektronskom identifikacijom, **EIB uređaj štampa papirni odrezak-potvrdu** koja sadrži ime i prezime, JMBG i redni broj birača koji je istovjetan onome u odštampanom biračkom spisku**.**

1. **Štampani izvod iz biračkog spiska**

**U odštampanom izvodu iz biračkog spiska predsjednik biračkog odbora zaokružuje redni broj identifikovanog birača nakon čega se birač potpisuje na za to predviđenom mjestu. Nakon ovoga, birački odbor omogućava biraču da glasa.**

Nakon uspješne elektronske identifikacije, birač se pronalazi i u štampanom izvodu iz biračkog spiska. **Predsjednik biračkog odbora zaokružuje redni broj glasača na štampanom izvodu iz biračkog spiska.**

**Birač se potpisuje u štampanom izvodu iz biračkog spiska.**

**Predsjednik biračkog odbora i član biračkog odbora iz suprotne političke opcije potpisuju se na poleđini papirnog odreska i predaju ga članu zaduženom za čuvanje kontrolnih kupona.**

Predsjedniku i ostalim članovima biračkog odbora zabranjuje se da, u bilo kojoj formi, a posebno glasnim obraćanjem saopšte ime i prezime birača, kao i njegov redni broj u izvodu iz biračkog spiska.

Članovima biračkog odbora i licima koja prate rad organa za sprovođenje izbora za vrijeme glasanja zabranjeno je na biračkom mjestu vođenje bilo kakve evidencije o biračima koji su glasali, kao i korišćenje kopije biračkog spiska ili bilo koje druge pomoćne evidencije o biračima.

Kao ovlašćeni posmatrač CDT-a ima Vi imate pravo vođenja evidencije na biračkom mjestu, o broju izašlih birača i o kvalitetu izborne procedure, izuzev one koja se tiče identiteta birača.

1. **Izdavanje glasačkog listića**

Nakon uspješne identifikacije birač će se uputiti do člana biračkog odbora koji izdaje glasački listić.

Član biračkog odbora koji izdaje glasački listić sjedi do predsjednika biračkog odbora. Ovaj član biračkog odbora pečatira glasački listić i dodaje ga predsjedniku biračkog odbora, čime se obezbjeđuje da se biraču preda samo jedan glasački listić.

Predsjednik biračkog odbora objašnjava biraču način glasanja, nakon čega birača upućuje iza paravana ili u kabinu.

**Članovi biračkog odbora ne smiju ni na koji način uticati na odluku birača. Članovi biračkog odbora dužni su da biraču, na njegov zahtjev, ponovo objasne način glasanja.**

1. **Glasanje**

Birač glasa tako što zaokružuje redni broj ispred naziva izborne liste za koju se glasa.

**Glasanje je tajno.** Birač popunjava glasački listić isključivo u prostoru koji je za to namijenjen (paravan, kabina), tako da niko ne može vidjeti kako je glasao. Ukoliko birač povrijedi tajnost glasanja na način što glasa javno izvan prostora odrđenog za glasanje, ili ako nakon glasanja biračkom odboru pokaže glasački listić tako da se vidi za koga je glasao, predsjednik biračkog odbora, na osnovu prethodne odluke biračkog odbora, dužan je da u prisustvu biračkog odbora, nakon odvajanja kontrolnog kupona, takav listić učini nevažećim na način što će ga precrtati, spakovati u poseban koverat ubaciti u glasačku kutiju umjesto birača.

Nakon glasanja birač presavija popunjeni glasački listić tako da se ne vidi kako je glasao, a da pri tome ostane slobodan kontrolni kupon. Zatim, birač sa glasačkim listićem prilazi članu biračkog odbora koji uklanja kupon sa listića, ubacuje glasački listić u glasačku kutiju i napušta biračko mjesto.

1. **Vizuelna identifikacija birača (u slučaju kvara ili nestanka struje)**

Ukoliko zbog opravdanih, objektivnih okolnosti, kao što su višesatni nestanak električne energije ili kvar na uređaju, tokom glasanja bude onemogućena elektronska identifikacija birača, birački odbor će donijeti odluku da nastavi glasanje po sistemu vizuelne identifikacije. O donošenju odluke za nastavljanje glasanja po sistemu vizuelne identifikacije birački odbor obavještava opštinsku izbornu komisiju.

Vizuelna identifikacija podrazumijeva da predsjednik biračkog odbora uvidom u ličnu kartu ili pasoš potvrdi identitet birača, pronađe ga u odštampanom biračkom spisku i zaokruži, omogući mu da se potpiše, preuzme glasački listić i uputi ga u prostor za glasanje.

Kada birač glasa, predsjednik i član biračkog odbora iz suprotne političke opcije će čitko i svojeručno potpisati glasački-kontrolni kupon sa druge strane (poleđina).

1. **Glasanje osoba sa invaliditetom**

Opštinska izborna komisija dužna je da vodi računa da biračka mjesta budu pristupačna osobama s invaliditetom. Biračko mjesto treba da bude smješteno u objektu koji je dostupan osobama sa invaliditetom, odnosno da objekat ima ravnu podlogu, kosu rampu ili lift za osobe koje se otežano kreću ili su korisnici invalidskih kolica. Pristup može biti obezbijeđen privremenim montažnim kosim rampama (od punog drveta ili metala) nagiba ne većeg od 8%.

Radna površina na kojoj je postavljena kutija za glasanje je visine do 40 cm kako bi lica niskog rasta i korisnici kolica mogli samostalno da stave glasački listić u glasačku kutiju.

Paravani za glasanje su oblika i dimenzija koje obezbjeđuju tajnost glasanja i to: širina najmanje 80cm, dubina 70cm, polica za pisanje visine 104cm, a za lica niskog rasta i u invalidskim kolicima na visini 72cm.

Nadležna izborna komisija je dužna da na svakom biračkom mjestu obezbijedi odgovarajući šablon koji omogućava biraču sa oštećenjem vida da lično glasa. Šablon za glasački listić je tamnoplave boje i sadrži proreze koji položajem odgovaraju položaju rednih brojeva izbornih lista na glasačkom listiću. U cilju zaštite tajnosti glasanja na rubovima proreza na šablonu postavljeni su metalni prstenovi.

U cilju orijentacije i samostalnog kretanja birača s oštećenim vidom na biračkom mjestu treba da budu obezbijeđene taktilne trake u vidu traka od etisona.

**Svaki birač glasa lično. U slučaju glasanja na biračkom mjestu, postoji jedan izuzetak od ovog pravila.**

Birač koji, zbog nepristupačnosti biračkog mjesta, informacija i komunikacija (lice sa invaliditetom) ili nepismenosti (nepismeno lice) nije u mogućnosti da na biračkom mjestu lično glasa, ima pravo da to učini uz pomoć asistenta kojeg on sam odredi, a koji je dužan da listić popuni, odnosno glasanje obavi na način na koji mu birač naloži. **Glasanje za birača ne može obaviti član biračkog odbora, ni opunomoćeni predstavnik podnosioca izborne liste.**